次韻常之松廬有感
作者：許及之
朝代：宋

paragraphs: 年少愛節序，老大感歲時。
亦知夜漏短，自喜晝景遲。
懷人笏頻拄，矯首帽屢欹。
至情何慘愴，同氣相因依。
君家說大難，心胸縕多奇。
永歡思伐木，長歌倚式微。
眷言無鴈地，渴想前鴻俱。
一別如昨日，二年忽今茲。
數傳龜組解，備著鱸風詞。
寒鄉少瑞應，遠覽期長離。
解纜辭江皋，反袂接水湄。
無從猶出涕，有弟應垂洟。
今見松廬作，可勝薤露悲。
憐君抱苦節，愛兄見哀詩。
無復逝水向，當有高山知。
老慚無領解，久約同襟期。
勉和吹箎章，聊慰深長思。